Publication: Magyar Közlöny
Issue: MK-2007-147 (Year: 2007, Number: 147)
Era: 2004-2010
Section: 
Paragraph Index: 346

1. Önvédelem: A luxemburgi rendőröket – és így a többi Félnek a Szerződés értelmében luxemburgi területen tevékenykedő rendőreit is – az önvédelemnek a büntető törvénykönyv 416. és 417. cikke szerinti általános szabályai kötik, amely szerint a jogos védelem során elkövetett emberölés vagy testi sértés nem tekinthető bűntettnek vagy vétségnek. Az önvédelmet nem csak lőfegyverek ellen, hanem minden testi erőszak ellen is lehet alkalmazni. Az önvédelemként való elfogadhatósághoz az alábbi feltételeknek kell teljesülniük: 1) A támadásnak jogszerűtlennek kell lennie. A jogszerű és indokolt támadás ellen nincs helye önvédelemnek. Például jogszerű rendőri fellépés ellen nem szabad erőszakot alkalmazni. 2) Az önvédelemnek a támadással egyidejűleg kell történnie. Az önvédelemnek legkésőbb akkor kell megkezdődnie, amikor a támadás még folyamatban van; a támadás befejezését követő bármilyen védekezés nem tekinthető önvédelemnek. Ezért egy menekülő elleni testi erőszak, vagy a bosszú kívül esik az önvédelem körén. 3) Az önvédelemnek szükségesnek és arányosnak kell lennie. Egy támadás elkerüléséhez szükséges határokon túlmenő, halál vagy testi sérülés kockázatát jelentő cselekmény támadássá válhat. Egy fegyver használatának következményeit mindig figyelembe kell venni. Fejbeverni valakit például ugyanolyan halálos lehet, mint egy lövés. Ha valaki nem tudja magát máshogy megvédeni, és életveszélyben van, akkor a lőfegyver használata indokolt. Ami az arányosságot illeti, hangsúlyozni kell, hogy egy, a támadásnál erőszakosabb védekezés támadássá válhat. Másfelől, az áldozatnak nem feltétlenül kell életveszélyben lennie; sérülésének valós és súlyos kockázata is elegendő ehhez. 4) A támadásnak testi erőszakból kell állnia. A sértések vagy szóbeli támadások nem tekinthetőek önvédelmet igazoló támadásnak. 2007/147/II. szám 5) Az önvédelmet alapesetben emberek elleni támadás során lehet alkalmazni. Egy harmadik személy támadás elleni védelme is önvédelemnek tekintendő, ha az összes többi feltétel teljesül. Ezen túlmenően, a tárgyakkal kapcsolatos önvédelem is elfogadható elvileg, de az arányosság követelményét ebben az esetben nehéz teljesíteni. Egy lopáson ért személy megsebesítése vagy halála alapvetően soha nem tekinthető önvédelemnek. Az önvédelmi helyzet mellett két olyan eset van, ami jogos védelemnek tekinthető:

Source: https://magyarkozlony.hu/hivatalos-lapok/71af3e8e7bfe6152ccbeed7866689568011b12ee/dokumentumok/7cdcb15e2f95425a0ab307ff955c4e3b437fa08c/letoltes